\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Familiepartner er et frivillig hjelpetiltak som tilbys fra barneverntjenesten. Familiepartner skal ha en helhetlig tilnærming til familien. Gjennom samarbeidende problemløsning søkes det å finne løsninger på de sammensatte og varierte utfordringene familien står ovenfor. Tiltaket er basert på hyppige hjemmebesøk, fleksibel oppfølgning og praktisk hjelp der det er nødvendig. Familiepartneren samarbeider tett med hele familien om de problemene de opplever som hindringer i hverdagen og løser disse først. Relasjon, gjensidig tillit og ressursperspektiv er viktige nøkkelbegreper i arbeidet og brukermedvirkning et sterkt prinsipp.

En viktig oppgave for Familiepartneren er å bistå familien inn i samarbeidet med andre instanser og samtidig kartlegge og nyttiggjøre nettverk. Dette samarbeidet sikrer at familien får tilgang til nødvendig støtte og tjenester, noe som fører til en mer sammenhengende og effektiv hjelp.

Varigheten av samarbeidet med hver familie varierer, og kan strekke seg fra 9 til 12 måneder, basert på familiens individuelle behov og situasjon. Dette fleksible tidsperspektivet sikrer at støtten er tilpasset hver familie.

Tiltaket består av tre faser:



1. **Oppstartsfasen: PRAKTISK BISTAND** (de første tre månedene: relasjonsbygging)
   * Grundig informasjon om tiltaket, avklaring av forventninger fra begge sider
   * Samtaler om familiens historie og muligheter
   * Kartlegge tjenester/etablering av kontakt med andre instanser
   * Praktisk bistand (gjennomgang av brev/dokumenter, handling av daglig og ting til hjemmet, kjøring til bhg/andre avtaler, rydding og organisering av bolig, kasting av avfall osv., vask av bolig, hjelp til jobbsøknader/CV, det som skulle trengs)
   * Lage en arbeidsplan for perioden (mål)
   * Økonomiveileder
   * Nettverkskartlegging
2. **Arbeidsfasen: VEILEDNING** (3-6 måneder: endringsprosessen)
   * Evaluering av oppstartsfasen (har dere fått tilstrekkelig hjelp? Noe annet som behøves?)
   * Lage en arbeidsplan for perioden (mål)
   * Samtaler rundt relasjoner, samspill, barnas behov og kommunikasjon
   * Konkretisering av rutiner og planer innad i familien
   * Nettverksarbeid
   * Veiledning til praktisk arbeid i hjemmet (modellæring, direkte tilbakemeldinger i situasjoner, utforskende samtaler)
   * Innføring av spesialiserte metoder ved behov
   * Evaluering og vurdering om forlengelse av arbeidsfasen
3. **Avslutningsfasen: INTEGRASJON og NEDTRAPPING** (de siste tre måneder)
   * Evaluering av arbeidsfasen (måloppnåelse?)
   * Lage en arbeidsplan for perioden (mål)
   * Kartlegging av videre behov for hjelp fra andre instanser, støttetiltak, videre nettverksarbeid
   * Trappe ned hyppighet til veiledning og praktisk støtte
   * Gjennomføre hyggelig markering av gjennomført prosess

Hovedmålet til Familiepartner er å støtte familier gjennom utfordringer og bidra til varige, positive endringer. Familiepartneren er tett på familien og ønsker å bidra til at familien opplever mestring i hverdagen, gjennom praktisk bistand samt veiledning og støtte underveis.